स्टेडियम में बिजली लाइन बाधा बनी तो चंदा कर हटवा दी
स्टेडियम निर्माण के दौरान बिजली की हाईटेंशन लाइन आ गई और काम रुक गया। गांव वालों ने बिजली कंपनी से गुहार की तो कंपनी ने लाइन हटाने के लिए रुपए मांगे। इस पर सभी गांव वालों ने घर-घर से राशि एकत्र करने का फैसला लिया। इसके बाद राशि एकत्र कर बिजली कंपनी को सौंप दी। इससे लाइन हट गई और काम शुरू हो गया।
जिला मुख्यालय से 20 किमी दूर दंतोड़िया में खेल मैदान बन रहा है। विधायक निधि से बनने वाले स्टेडियम का काम छह महीने पहले शुरू हुआ था। पिछले महीने पैवेलियन का काम चल रहा था कि हाईटेंशन लाइन आड़े आ गई। इससे कारीगरों ने काम रोक दिया। लाइन हटाने के लिए पहले से कोई एस्टीमेट नहीं था। इसके लिए अलग से राशि की कोई व्यवस्था नहीं थी। ग्रामीणों को इसका पता चला तो वे बिजली कंपनी पहुंचे और लाइन हटाने की मांग की। कंपनी ने रुपए मांगे। इसके बाद सभी गांव वालों ने फैसला लिया गया कि स्टेडियम बनाने के लिए जब सरकार इतने रुपए खर्च कर रही है तो हम भी कुछ कर सकते हैं। इस पर सभी ने 40 हजार रुपए एकत्र किए। ग्रामीण यांत्रिकी विभाग ने भी सहयोग किया। इसके बाद कंपनी कर्मचारी पहुंचे और लाइन हटा दी। विधायक मथुरालाल डामर, बालाजी ग्रुप, आरईएस के अधिकारी वरुण कुमार जैन, ठेकेदार कैलाश चौधरी, सुरेश पाटीदार सहित ग्रामीणों की मदद से स्टेडियम का काम फिर से शुरू हो गया।
स्टेडियम एक नजर में
250x150 मीटर में बन रहा स्टेडियम लगभग तैयार हो गया।
स्टेडियम में लोगों के बैठने की व्यवस्था के साथ हाल और ट्रैक भी तैयार किया जा रहा है।
इसमें 80 लाख रुपए खर्च होंगे।
स्टेडियम में सभी तरह के खेल हो सकेंगे।
सीएम करेंगे उद्घाटन
ग्रामीण विधायक मथुरालाल डामर की निधि से बन रहे इस ग्राउंड का उद्घाटन सीएम शिवराजसिंह से कराने की मंशा ग्रामीणों की है। इसके लिए वे भोपाल पहुंचकर बुलावा भी देंगे।
स्टेडियम के ऊपर से लाइन हटाने के बाद बिजली पोल सीधा करती जेसीबी।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva